Ego Marions de la fontayne de Changins notum facio universis presentes litteras inspecturis quod, ego, non vi, non dolo vel metu non coacta, sed prudens sciens et spontanea, do, quito et concedo me et mea, videlicet domum meam cum manso sito ante fontem de Changins, qui mansus situs est inter mansum domini Guidonis de Agerans militis ex una parte, et inter mansum Othonis quondam filii baillivi de Arbosio ex altera, qui mansus debet quolibet anno sex denarios censuales Girardo de Changins clerico reddendos in vigilia natalis Domini/a cum omnibus appendiciis dicti mansi et domus. Do siquidem et concedo omnia bona mea mobilia et immobilia presentia et futura, ubicumque potuerint inveniri in vita mea et post mortem in puram et perpetuam elemosinam pro remedio anime mee et antecessorum meorum ecclesie beate Marie de Ounans et monialibus ejusdem monasterii. Quam dictam donationem, ego predicta Marium promitto, fide mea corporaliter prestita, inviolabiliter observare. Et nos Parreta, humilis abbatissa ecclesie beate Marie de Ounans, consilio concorditer habito sororum nostrarum, damus et concedimus dicte Marion panem et aquam in domo nostra de Ougnans quamdiu vixerit. Et nos Johannes, prior Sancti Justi de Arbosio, una cum sigillo Achardi, curati de Changins, sigillum nostrum presentibus apposuimus ad requisitionem partium in testimonium veritatis. Actum anno Domini M° CC° septuagesimo septimo, mense septembri.